Diari Oficial de la Generalitat Valenciana


Sumari del DOGV 2921, del 03-02-1997 (1997/810443)

ORDRE de 24 de gener de 1997, de la Conselleria d'Indústria i Comerç, per la qual es regulen les ajudes en matèria de modernització del co-merç interior i promoció comercial.
------------------------------------------------------------------------------------------------------------------------------------------------------------------------------

### Dades del document

Número de DOGV
:   2921

Data del DOGV
:   03-02-1997

Secció del DOGV
:   ALTRES DISPOSICIONS

Número del document
:   1997/810443


Data del document
:   24-01-1997

Organisme emissor
:   Conselleria d'Indústria i Comerç

Tipus de document
:   Ordre

Anàlisi jurídica

ORDRE de 24 de gener de 1997, de la Conselleria d'Indústria i Comerç, per la qual es regulen les ajudes en matèria de modernització del comerç interior i promoció comercial.  
La pròxima configuració de la Unió Econòmica i Monetària Europea obrirà definitivament l'espai econòmic comú, el mercat interior, a la competència generalitzada en tots els àmbits d'activitat, siguen productius o de prestació de serveis.  
La distribució comercial és un dels sectors en els quals es percep més ràpidament i amb major intensitat el corrent de llibertat que comporta el procés de convergència en el qual es trobarà Espanya.  
En aquest context, cal continuar treballant per aconseguir que l'estructura comercial de la Comunitat Valenciana s'adapte perfectament als requeriments d'un sistema econòmic avançat. Per això, resulta imprescindible augmentar la competitivitat del sector en el seu conjunt, garantir un adequat nivell de competència i prestar una especial atenció a les petites i mitjanes empreses i als equipaments comercials col·lectius. L'ordenació territorial i sectorial del comerç, l'assimilació de les innovacions tecnològiques i de gestió, com també l'establiment i l'incentiu als mecanismes de col·laboració tant entre les administracions públiques com entre les empreses entre si, són actuacions necessàries amb vista a la modernització de la nostra estructura comercial.  
D'altra banda, cal continuar incidint, amb major intensitat, si és possible, en la internacionalització de les nostres empreses, com també en tots aquells aspectes que possibiliten la presència dels nostres productes en els principals mercats exteriors, a través del suport a inversions i projectes de promoció adequats, que permeten incrementar el tradicional caràcter obert i exportador de l'economia valenciana i, per tant, contribuir al nostre creixement econòmic.  
Així, atès que la Llei 8/1986, de 29 de desembre, d'Ordenació del Comerç i les Superfícies Comercials, preveu en el capítol I del títol IV l'acció de foment que ha de desenvolupar la Generalitat Valenciana pel que fa a la reforma de les estructures comercials, com també a la necessitat de preparar el nostre sistema distributiu per als reptes que li presentaran els propers anys, aquesta Conselleria d'Indústria i Comerç ha considerat oportú crear un nou marc d'ajudes a la modernització del comerç interior i a la promoció comercial que, ateses totes aquestes circumstàncies, siga capaç d'incentivar la realització de projectes i inversions necessaris per a aconseguir l'increment en l'eficiència i la competitivitat del sector.  
Finalment s'assenyala que les ajudes que es concedisquen d'acord amb el que preveu aquesta ordre, ho seran en el marc de la Comunicació de la Comissió 96/C 68/06 (DOCE C 68, 6 de març de 1996).  
En virtut d'això,  
ORDENE  
TÍTOL I  
Disposicions generals  
Article 1. Objecte i àmbit  
1. L'objecte d'aquesta ordre és establir el règim de la concessió d'ajudes en matèria de modernització del comerç interior i promoció comercial per a les accions que s'indicaran, d'acord amb les consignacions pressupostàries que per a l'exercici de 1997 estableix la Llei de Pressupostos per a la Conselleria d'Indústria i Comerç.  
2. El règim d'ajudes serà d'aplicació de la manera que es determina en els següents articles.   
Article 2. Accions susceptibles de suport  
1. Les ajudes establertes podran anar destinades a les actuacions següents:  
a) Realització d'estudis i investigacions de caràcter comercial.  
b) Actuacions que tinguen per objecte la racionalització, el desenvolupament i la modernització de les estructures o els processos de distribució o comercialització.  
c Actuacions adreçades a potenciar els processos de cooperació, tant en l'àmbit empresarial com entre l'administració local o autonòmica a fi de modernitzar les estructures comercials.  
d) Accions que tinguen per objecte la promoció i la comercialització dels productes de la Comunitat Valenciana.  
2. La Conselleria d'Indústria i Comerç, sense perjudici de la realització directa o per contracte d'accions que porten a la consecució de les finalitats esmentades, podrà també subscriure a aquest efecte convenis de col·laboració amb organismes públics o entitats de caràcter privat en els quals es fixaran les activitats que s'han de desenvolupar, els programes i els objectius que es perseguisquen, les ajudes que s'han de concedir i les altres condicions necessàries per a la seua execució.  
3. Les ajudes que s'estableixen en aquesta ordre es materialitzaran per mitjà de:  
a) Subvencions.  
b) Suports a les operacions de crèdit que les persones físiques o jurídiques relacionades amb el sector comercial i productiu en general, formalitzen amb les entitats financeres que tinguen subscrits convenis de col·laboració amb la Generalitat Valenciana.  
Article 3. Beneficiaris de les ajudes  
Podran ser beneficiaris de les ajudes les entitats locals, empreses públiques, associacions empresarials, institucions i petites i mitjanes empreses.  
Article 4. Presentació de sol·licituds i termini  
1. Les sol·licituds per a l'obtenció de les ajudes regulades per aquesta ordre s'hauran d'adreçar a la Direcció General de Comerç i es presentaran en l'imprès normalitzat als corresponents serveis territorials de Comerç o en qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. Les sol·licituds hauran d'anar acompanyades, a més de la documentació que per a cadascuna de les ajudes concretament s'estableix en els corresponents articles d'aquesta ordre, dels documents que a continuació s'indiquen:  
a) Documentació acreditativa i identificativa del sol·licitant i, si s'escau, del seu representant legal.  
b) Declaració responsable que el sol·licitant està al corrent en el compliment de les seues obligacions fiscals i davant la Seguretat Social, en els termes previstos en la normativa vigent.  
c) Memòria descriptiva de l'actuació per a la qual se sol·licita l'ajuda, amb expressió de les fases i els terminis de realització, pressupost detallat per partides o factura proforma.  
d) Declaració d'altres ajudes públiques sol·licitades o concedides per al mateix projecte, si n'hi haguera.  
3. Els sol·licitants podran executar els projectes sense esperar que la concessió de l'ajuda es produïsca i sense que això prejutge la decisió que finalment s'hi adopte.  
4. El termini de presentació de sol·licituds serà l'establert per a cada tipus d'ajuda en els articles corresponents d'aquesta ordre.  
Article 5. Criteris d'avaluació de les sol·licituds  
Per a la concessió de les ajudes es valorarà, entre d'altres aspectes, la incidència del projecte en la modernització del comerç interior o en la promoció i comercialització dels productes de la Comunitat Valenciana i aquells criteris de valoració especificats per a cada tipus d'ajuda en aquesta ordre.  
Article 6. Resolució de la concessió d'ajudes  
1. La Direcció General de Comerç podrà demanar al sol·licitant l'aportació addicional d'altres documents o dades complementàries que considere necessaris per a resoldre la sol·licitud presentada.  
2. Vista la proposta formulada per la Comissió de Suports a la Comercialització, el conseller d'Indústria i Comerç dictarà la resolució de concessió de l'ajuda que fixarà expressament la quantia i incorporarà, si s'escau, les condicions, les obligacions i les determinacions accessòries a les quals s'haja d'ajustar el beneficiari. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Així mateix, es podran establir terminis parcials perquè el beneficiari execute com a mínim un determinat percentatge del projecte i per a la justificació del compliment d'altres condicions.  
3. En aquells supòsits que ho aconselle la concurrència de circumstàncies excepcionals es podrà autoritzar la concessió d'ajudes que superen els límits establerts amb caràcter general per a cadascuna en aquesta ordre, i es respectaran, en tot cas, les dotacions pressupostàries corresponents. La resolució serà motivada.  
4. De la mateixa manera, a fi d'assegurar la consecució dels objectius que justifiquen les ajudes establertes per aquesta disposició, i per als supòsits en què les actuacions necessàries o convenients per a això no es troben entre les expressament previstes en aquesta norma, podran concedir-se d'altres ajudes diferents a les previstes en aquesta norma, respectant els límits establerts en el paràgraf anterior. La resolució serà motivada.  
5. El termini màxim per a resoldre les sol·licituds que es formulen per a la concessió de les ajudes que s'estableixen en aquesta ordre serà de dos mesos, comptadors des de la data de l'acabament del termini de presentació de sol·licituds.  
Transcorregut el termini sense que hi haja recaigut resolució, s'entendrà desestimada la sol·licitud de concessió de l'ajuda en els termes previstos en els articles 43 i 44 de la Llei 30/1992, de 26 de novembre, de Règim Jurídic de las Administracions Públiques i del Procediment Administratiu Comú.  
Article 7. Resolució d'incidències  
1. L'òrgan competent per a la concessió de les ajudes previstes en aquesta ordre, resoldrà les incidències que es produïsquen amb posterioritat a l'esmentada concessió, i en especial els supòsits de:  
- Canvis de titularitat.  
- Canvis d'ubicació.  
- Pròrrogues per a l'execució del projecte i per al compliment de les condicions particulars de la concessió, amb caràcter excepcional.  
- Modificacions justificades del projecte inicial.  
- Pròrrogues del termini per a l'aportació de documents acreditatius de l'execució del projecte a l'efecte de liquidació de l'ajuda.  
2. El beneficiari haurà de comunicar, en qualsevol moment de la vigència de l'expedient, d'altres ajudes públiques que haguera obtingut o sol·licitat per al mateix projecte amb posterioritat a la data de presentació de la sol·licitud.  
Article 8. Control de les accions  
1. La Direcció General de Comerç podrà efectuar el control i seguiment de les accions a través de les comprovacions que considere necessàries.  
2. La Direcció General de Comerç, en els supòsits que ho considere escaient, i en especial quan les actuacions per a les quals es concedisca l'ajuda consistisquen en la realització d'estudis, projectes o plans, o en l'execució d'obres, podrà designar personal tècnic perquè col·labore en la redacció o l'execució, o assumisca la direcció tècnica de la realització, i amb aquesta finalitat el beneficiari estarà obligat, quan així ho determine la resolució corresponent de concessió de l'ajuda, a assabentar aquest centre directiu de l'inici de les actuacions.  
3. El beneficiari estarà obligat a sotmetre's a les actuacions de control financer de la Intervenció General, pel que fa a les subvencions o ajudes concedides.   
Article 9. Liquidació de les ajudes  
1. La liquidació de les ajudes s'efectuarà una vegada executat el projecte en la totalitat o en les fases previstes, d'acord amb la sol·licitud presentada i en els termes fixats per a la concessió de l'ajuda.  
2. A l'efecte del que s'estableix en el punt anterior, els beneficiaris, en el termini d'un mes des de l'execució del projecte en la totalitat o en les fases previstes, i en tot cas amb anterioritat al 15 d'octubre de 1997, i llevat que per circumstàncies concurrents s'assenyale un termini diferent en la resolució de concessió de l'ajuda, hauran de presentar:  
a) Factures de la despesa efectuada, d'acord amb la normativa vigent. Quan es tracte de despeses realitzades per les corporacions locals, serà suficient a aquest efecte la presentació dels corresponents certificats de despesa expedits per la Intervenció, on conste l'acord de reconeixement de l'obligació.   
b) En les subvencions per a inversions, es presentarà, a més, l'acreditació del pagament per qualsevol de les formes acceptades per la normativa i els usos vigents. Quan es tracte d'inversions realitzades per les corporacions locals, serà suficient a aquest efecte la presentació dels corresponents certificats de despesa expedits per la Intervenció, on conste l'acord de reconeixement de l'obligació, acompanyats, si s'escau, de les corresponents certificacions d'obra.  
c) Documentació acreditativa que el sol·licitant està al corrent en el compliment de les obligacions fiscals i davant la Seguretat Social en els termes previstos en la normativa vigent, en relació amb el moment de l'atorgament de l'ajuda.  
d) Acreditació, si s'escau, del compliment de les obligacions i condicions que s'hagueren establert en la resolució.  
3. Amb caràcter general, no serà subvencionable l'Impost sobre el Valor Afegit satisfet per l'adquisició de béns o serveis, i en general qualsevol impost pagat pel beneficiari.   
No serà aplicable el que es disposa en el paràgraf anterior en els supòsits de realització d'activitats de promoció promogudes per entitats sense fi de lucre, quan l'import de la subvenció cobrisca la totalitat del cost d'aquestes.  
Article 10. Obligacions del beneficiari  
1. L'alteració d'alguna de les característiques del projecte aprovat com l'incompliment de les condicions i els terminis establerts en la resolució, la no execució parcial de la inversió, la manca de justificació de les despeses efectivament realitzades i la concessió amb posterioritat a la presentació de la sol·licitud d'altres ajudes públiques que en conjunt superen els límits establerts, podrà donar lloc a la minoració de la subvenció concedida.  
2. L'incompliment per part del beneficiari de qualsevol dels requisits, les condicions i les altres circumstàncies que donaren lloc a l'atorgament de la subvenció, la variació de la finalitat de l'actuació o la falta de justificació de la realització del projecte, donarà lloc a la incoació, per part de l'òrgan competent per a la concessió de les ajudes, del corresponent expedient que podrà finalitzar, si s'escau, amb la revocació de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.  
3. En la difusió de les accions subvencionades s'haurà de fer constar de manera explícita el suport de la Conselleria d'Indústria i Comerç.  
TÍTOL II  
Ajudes a la realització d'estudis sobre el sector comercial  
Article 11. Objecte i beneficiaris   
Podran accedir a les ajudes contingudes en aquest títol les entitats locals, empreses públiques, associacions empresarials i institucions que promoguen la realització d'activitats d'estudi i investigació referides al sector comercial o a processos de comercialització.  
Article 12. Modalitats d'ajuda   
Les ajudes aniran adreçades a la realització d'activitats d'estudi i investigació sobre els aspectes que a continuació s'indiquen, com també a la difusió dels resultats d'aquestes.  
1. La determinació d'estratègies i inversions en actuacions territorials d'inspiració comercial.  
2. L'anàlisi de les estructures i els processos de comercialització d'àmbits geogràfics o sectorials concrets i de les seues tendències d'evolució.  
3. Obtenir el coneixement de qualsevol altre aspecte que puga repercutir positivament en la modernització del comerç de la Comunitat Valenciana o en la promoció i comercialització dels productes valencians.  
Article 13. Condicions específiques   
a) En els estudis sectorials s'analitzaran suficientment les condicions de la producció, la distribució i el consum i s'hi investigaran les relacions.  
b) En els estudis enfocats a l'ordenació espacial del comerç s'haurà d'establir un diagnòstic suficient del balanç de partida entre oferta i demanda, formular el model comercial estratègic previst per a l'àmbit estudiat i plantejar els criteris de planificació i/o les propostes d'actuació pertinents.  
Article 14. Quantia de les ajudes i criteris d'avaluació   
1. Per a la concessió de l'ajuda sol·licitada i, si s'escau, per a determinar-ne la quantia, es tindrà en compte la incidència sectorial i/o territorial de l'estudi, com també l'aplicació a projectes en matèria d'ordenació o modernització del comerç.  
2. Les ajudes consistiran en la concessió de subvencions, d'acord amb les quanties següents:  
a) Subvenció, que podrà arribar fins l'import del seu cost per als supòsits de realització dels estudis esmentats en el punt 1r de l'article 12.  
b) Subvenció de fins un 70% del seu cost per als supòsits de realització i/o difusió dels estudis previstos en els punts 2n i 3r de l'article 12.  
Article 15. Presentació de sol·licituds i termini  
1. Les sol·licituds per a l'obtenció de les ajudes a què es refereix aquest títol es presentaran, amb caràcter previ a la realització de l'estudi del qual es tracte, acompanyades, a més de la documentació establerta amb caràcter general, de la següent que s'escaiga:  
1.1 Entitats locals.  
a) Certificació de l'acord plenari de l'entitat o les entitats sol·licitants on s'expresse la voluntat de sol·licitar la subvenció.  
b) Declaració de les fonts de finançament del projecte.  
1.2 Les empreses de titularitat pública o mixta podran substituir l'acord plenari previst en l'apartat anterior per sol·licitud del president del Consell d'Administració o conseller delegat, i hauran de presentar, a més, acreditació de la participació de l'entitat pública en el seu capital i també declaració de les fonts de finançament del projecte.  
2. El termini de presentació de sol·licituds serà el comprés entre l'endemà de la publicació d'aquesta ordre en el Diari Oficial de la Generalitat Valenciana i el 31 de març de 1997.  
TÍTOL III  
Ajudes a la modernització del comerç interior  
Article 16. Criteris d'avaluació  
Per a la concessió de les ajudes i, si s'escau, per a la determinació de la quantia, es prendrà en consideració la incidència del projecte en la modernització i racionalització de les estructures comercials.  
Així mateix, gaudiran de preferència les propostes que tinguen per objecte la realització de projectes d'inversió promoguts per agrupacions i cooperatives de comerciants i per altres associacions sense fi de lucre que responguen a les formulacions d'un pla general per a la racionalització, el desenvolupament i la modernització de les estructures o els processos de distribució i comercialització.  
Igualment, tindran caràcter prioritari les relatives a projectes d'inversió que formen part d'un pla de reestructuració comercial d'una zona promogut per cooperatives, associacions o agrupacions de comerciants les actuacions del quals tinguen, si s'escau, l'autorització de l'ajuntament o autoritat competent.  
CAPÍTOL I  
Suport a la creació i modernització  
 d'infraestructures comercials  
Article 17. Objecte i beneficiaris  
Podran accedir a les ajudes contingudes en aquest capítol les entitats locals i les empreses de titularitat municipal o mixtes, com també les formes de comerç associat o integrat, amb independència de la seua fórmula jurídica, que vulguen escometre alguna de les següents actuacions:  
1. Modernització, ampliació, trasllat i/o reforma de l'estructura física, estudis previs i les instal·lacions complementàries dels equipaments comercials col·lectius, incloent-hi l'execució d'aquelles obres de caràcter provisional necessàries per a la consecució de les esmentades finalitats.  
2. Obres i/o instal·lacions en carrers i places de caràcter bàsicament comercial per a la transformació o adequació a l'ús per a vianants exclusiu o preferent.  
Article 18. Quantia i condicions de les ajudes  
Les ajudes podran consistir en:  
a) Subvenció, de fins un 70%, amb el límit de 45.677.931 de pessetes, de les inversions i despeses projectats en unitats físiques de comerç agrupat, com a conseqüència de la realització d'un estudi previ que garantisca un funcionament viable, sense noves inversions, a mitjà termini.  
L'esmentat estudi, que podrà ser considerat com una inversió susceptible de suport fins un import màxim de 2.000.000 de pessetes, comprendrà almenys:  
- Anàlisi de l'oferta i la demanda en l'àrea d'influència de l'equipament comercial.  
- Anàlisi concreta de la situació real dels llocs de venda existents (producte comercialitzat, dies d'obertura a la setmana, etc.).  
- Proposta raonada dels punts de venda que s'ha de mantenir i mix comercial, després de la inversió, de l'equipament.  
- Proposta concreta i desenvolupada sobre els instruments que amb la seua aplicació asseguren la viabilitat del projecte de remodelació i el mix comercial proposat com a viable, com ara: ordenances, reglament interior, rescat de llocs, etc.).  
- Definició del model de gestió comercial que s'ha de desenvolupar en l'equipament després de la inversió.  
- Accions complementàries que s'han de desenvolupar per a assegurar la viabilitat de la inversió: formació, promoció comercial, implantació de nous serveis, etc.  
- Detall de les inversions que s'han de realitzar pel que fa a: obra civil, equipament, introducció de noves tecnologies i/o serveis, estalvi energètic, tractament de residus, eliminació de residus, càrrega i descàrrega, accessos i recorreguts interns, etc.  
- Pla de finançament de les inversions proposades.  
Per a la resolució de l'expedient serà requisit previ la presentació de la proposta de l'estudi i la metodologia.  
b) Subvenció de fins un 40%, amb un límit de 36.705.928 de pessetes, del cost de les inversions en obra civil i/o equipament, que afecten de forma directa l'estructura comercial de les unitats físiques de comerç agrupat, o del cost de projectes que comporten una millora de l'ús per a vianants d'espais urbans específics. En aquest darrer cas, haurà d'aportar-se un breu estudi sobre la incidència de la inversió proposada en: trànsit de vianants i rodat, aparcament, mobiliari urbà, senyalètica, etc.  
En les actuacions consistents en obres de transformació de carrers per a vianants o millora de l'ús per a vianants d'espais urbans, serà requisit necessari que hi haja activitat comercial (segons l'impost d'activitats econòmiques) almenys en el 30% de la zona on es proposa actuar.  
L'esmentat percentatge es mesurarà sobre línia de façana en planta baixa (en l'estat que es trobe el dia de la presentació de la sol·licitud) i se n'exclourà únicament els vials i jardins. Únicament no serà aplicable aquest criteri quan es tracte d'actuacions que tendisquen a facilitar l'accés de vianants entre dues zones comercials consolidades (on sí que es complisca aquest requisit).  
c) Subvenció de fins el 50%, amb el límit de 14.441.218 de pessetes per a la realització de:  
- Estudis per a l'elaboració de plans de creació de xarxes d'establiments comercials o la seua modernització o innovació (exclosa la compra de locals i, en general, béns immobles). A aquest efecte seran susceptibles de suport els projectes per a determinar la imatge corporativa, la gestió comuna i la seua aplicació.  
- Implantació de xarxes informàtiques que incloguen el disseny i el desenvolupament dels suports lògics (programes i aplicacions) i també la compra dels equips.  
No seran susceptibles de suport les despeses de reparació, substitució o manteniment, en els supòsits a), b) i c) anteriors.  
Donat cas que els projectes subvencionats que s'han de desenvolupar s'executen per fases, la suma dels suports a les diferents fases no podrà superar els límits esmentats.  
Article 19. Presentació de sol·licituds i termini  
1. Les sol·licituds per a l'obtenció de les ajudes a què es refereix aquest capítol, es presentaran amb anterioritat a la realització de l'actuació projectada, acompanyades, a més de l'establerta amb caràcter general, de la documentació següent que s'escaiga:  
1.1 Entitats locals.  
a) Certificació de l'acord plenari de l'entitat o entitats sol·licitants on s'expresse la voluntat de sol·licitar la subvenció.  
b) Declaració de les fonts de finançament del projecte.  
c) Documentació acreditativa, si s'escau, de la disponibilitat dels terrenys.  
d) Terminis d'execució previstos.  
e) Document gràfic sobre l'estat actual.  
1.2 Les empreses de titularitat municipal o mixta acompanyaran, a més, acreditació de la participació de l'entitat local en el seu capital i, si s'escau, estudi economicofinancer de la inversió prevista.  
2. El termini de presentació de sol·licituds serà el comprés entre l'endemà de la publicació d'aquesta ordre en el Diari Oficial de la Generalitat Valenciana i el 31 de març de 1997.  
CAPÍTOL II  
Suport a la modernització de les Pime comercials  
SECCIÓ PRIMERA  
Disposicions comunes  
Article 20. Concepte de Pime  
A l'efecte de les ajudes regulades en aquest capítol s'entendrà per Pime aquelles empreses que reunisquen tots els requisits següents:  
a) Que no superen els 250 treballadors.  
b) Que tinguen una facturació en l'exercici immediatament anterior inferior a 43.543.771 d'ecus.  
c) I en les quals el 25% o més del seu capital o dels seus drets de vot no pertanya a una altra empesa, o conjuntament a diverses empreses que no responguen a la definició de Pime, llevat que es tracte de societats de capital risc, societats públiques, o d'inversors institucionals que no exercisquen control.  
Article 21. Objecte, beneficiaris i condicions  
1. Les ajudes contingudes en aquest capítol tenen per objecte potenciar l'increment del nivell d'associacionisme i integració, com també el nivell de competitivitat de les unitats empresarials del sector comercial, considerades com a petites i mitjanes empreses, facilitant-los la seua resposta a la necessitat de procedir a l'assimilació tecnològica, la racionalització dels canals de la distribució, la potenciació del sector com a prestador de serveis, l'adequació a les noves tendències urbanes que dinamitzen el comerç i proporcionar-los instruments per a competir enfront de la creixent penetració comercial exterior, com també promoure les diverses formes d'associació i integració comercial.  
2. A aquests efectes les ajudes regulades en aquest capítol tindran com a beneficiaris aquelles persones físiques o jurídiques, qualificades com a Pime, que exercisquen l'activitat comercial en algun dels sectors relacionats en l'annex I, o vagen a accedir al seu exercici, i que pretenguen portar a terme projectes als seus establiments comercials (ubicats almenys en planta baixa, llevat que es tracte de comerç agrupat físicament), que reunisquen les següents condicions:  
- No propiciar o consolidar situacions que limiten la lliure competència.  
- Ser viables econòmicament i financerament.  
- Estar encaminades a aconseguir l'especialització i/o modernització per mitjà de la introducció d'innovacions que, a criteri de la Conselleria d'Indústria i Comerç, representen millores significatives en la funció pròpiament comercial, a través de la introducció de noves tecnologies tangibles o intangibles.  
3. Així mateix i a l'efecte de les ajudes previstes en aquest capítol, s'entendrà per empresa i comerç preexistent, aquell que justifique estar donat d'alta en l'Impost d'Activitats Econòmiques amb un any de temps respecte de la data de presentació de la sol·licitud; per comerç associat aquell que s'integre en cadenes voluntàries, cooperatives de detallistes o cadenes franquiciades; i per comerç agrupat físicament l'ubicat en mercats, galeries i centres comercials.  
4. A l'efecte de les ajudes regulades en aquest capítol, no es computaran com a despeses d'inversió les despeses d'estudi o projecte (llevat que siguen exigides pels serveis tècnics de la Direcció General de Comerç), fons de comerç, drets de traspàs, despeses d'alta, permisos i llicències i compra de mercaderies objecte de comercialització.  
5. No seran susceptibles de suport les inversions que es realitzen en locals comercials integrats en obra nova si aquesta no es troba completament acabada.  
6. D'acord amb la diferent problemàtica territorial i/o sectorial dels establiments comercials, la Direcció General de Comerç, a proposta de la Comissió de Suports a la Comercialització, podrà establir criteris de prioritat amb vista a la tramitació i concessió de les corresponents subvencions.  
Sense perjudici de l'anterior, podran ser objecte de suport aquells projectes presentats per altres sectors no inclosos en l'annex I, si així ho aprova la Comissió de Suports a la Comercialització.  
Article 22. Presentació de sol·licituds i termini  
1. A les sol·licituds formulades en imprès normalitzat s'adjuntarà un avantprojecte on conste: memòria detallada del projecte que s'ha de desenvolupar on s'indicarà els terminis d'execució d'aquest (entre l'1 de gener de 1997 i el 15 d'octubre de 1997); plans de situació i distribució actual i futura (si es produeixen modificacions amb la inversió proposada); pressupostos o factures proforma de la inversió projectada i, si s'escau, llicència municipal d'obres i/o d'obertura/activitat o acreditació que s'hi ha sol·licitat i, si s'escau, justificant de recepció de la sol·licitud de préstec formulada a l'entitat financera.  
2. El termini de presentació de sol·licituds de concessió de les ajudes regulades en aquest capítol serà el comprés entre l'endemà de la publicació d'aquesta ordre en el Diari Oficial de la Generalitat Valenciana i el 30 d'abril de 1997.  
SECCIÓ SEGONA  
Suport financer  
Article 23. Objecte i modalitats d'ajudes  
1. Les ajudes destinades a facilitar a les petites i mitjanes empreses compreses en aquest títol l'accés als recursos financers i la reducció del cost, a fi de potenciar la inversió en la Pime comercial, accelerant el procés d'adequació i transformació de les seues estructures a l'actual conjuntura socioeconòmica, s'instrumentaran a través de suports a les operacions de crèdit que els beneficiaris formalitzen amb les entitats financeres, a l'empara dels convenis de col·laboració que, a aquest efecte, la Generalitat Valenciana subscriga amb aquestes.  
2. La destinació del finançament haurà de ser l'execució de les inversions que es detallen a continuació, en establiments preexistents, o com a conseqüència de noves obertures per ampliació d'empreses, implantacions de comerç associat o agrupat físicament i implantacions en àrees insuficientment dotades:  
A) Obres de construcció, condicionament i reforma de locals.  
B) Immobilitzat material nou.  
C) Adquisició de sòl i locals comercials, sempre que la inversió vaja destinada a l'ampliació d'establiments ja existents i es faça, conjuntament, el condicionament d'aquests i es mantinga l'activitat comercial anterior.  
Així mateix, es podrà donar suport a aquesta inversió en els casos que vaja acompanyada d'una reforma substancial de l'establiment i l'adquisició siga imprescindible per a realitzar-la, sempre que el comerciant exercisca l'activitat almenys deu anys en el local objecte de compra i reforma.  
Es considerarà igualment com a inversió subvencionable el cost d'adquisició dels drets d'ocupació de llocs als mercats municipals, en els termes esmentats en el paràgraf primer.  
3. Als efectes regulats en aquesta secció la inversió mínima proposada i ajustada a les condicions establertes en aquesta ordre no podrà ser inferior a 1.500.000 pessetes.  
Article 24. Quantia de les ajudes  
1. Les ajudes que s'assignen s'aplicaran a la reducció del principal del préstec que resulte autoritzat.  
Aquest préstec podrà arribar fins el 70% del total de les inversions previstes en l'article 23.2, sense superar la quantia de 60.117.646 de pessetes.  
2. La subvenció que s'assigne a cada sol·licitud implicarà com a màxim sis punts de reducció del cost financer del préstec a què fa referència l'article 2n 3. b) d'aquesta ordre, sense superar el 20% del principal d'aquest. Aquesta subvenció es mantindrà amb independència de les variacions que es pogueren produir en l'import de la inversió efectivament executada, sempre que el préstec autoritzat no supere el límit indicat en el paràgraf anterior.  
SECCIÓ TERCERA  
Ajudes directes  
Article 25. Modalitats i quantia d'ajudes  
En matèria de modernització de les Pime comercials, la Conselleria d'Indústria i Comerç concedirà ajudes directes per a la realització de les següents actuacions:  
1. Revitalització comercial en centres històrics comercials.  
a) Renovació i desenvolupament comercial als centres històrics dels municipis d'Alcoi, Alacant, Castelló de la Plana, Elx, Gandia, Xàbia, Morella, Ontinyent, Orihuela, València, la Vila Joiosa, Xàtiva i Xixona.  
En els esmentats centres històrics les ajudes s'aplicaran a la realització d'inversions que comporten una transformació significativa en l'establiment a nivell de producte, gestió, imatge i/o tecnologia, sempre que ocupen baixos comercials i contribuïsquen a la revitalització i consolidació de les trames urbanes integrants dels centres comercials tradicionals en els quals s'ubiquen i l'àmbit dels quals l'haja definit la Direcció General de Comerç. Es podran concedir subvencions de fins el 15% amb el límit de 2.000.000 de pessetes per establiment preexistent i establert en carrers en els quals hi haja activitat comercial en més del 30% dels locals. En el supòsit que l'establiment s'ubique en carrers que no arriben al percentatge abans esmentat, la subvenció serà de fins el 20% amb el límit de 3.000.000 de pessetes i en aquest cas seran també susceptibles de suport les implantacions de comerç.  
b) Per a la implantació o transformació, amb adequació de la part externa, d'establiments ubicats en aquelles àrees comercials que en aquest exercici o en l'anterior siguen objecte d'adequació funcional a l'ús de vianants, es podran concedir suports de fins el 20% de les inversions que es realitzen, amb un límit de 2.000.000 de pessetes per establiment.  
A aquests efectes s'entendrà per l'adequació a què fa referència el paràgraf anterior, aquella que comporte ampliació de l'espai d'ús per a vianants sobre l'anterior a l'esmentada adequació.  
2. Modernització d'elements de transport en empreses d'alimentació.  
Per a l'adquisició d'elements de transport o adequació dels existents, per empreses comercials de productes peribles, es podran concedir suports de fins el 20% amb el límit d'1.000.000 de pessetes per empresa preexistent, sempre que estiguen dotats d'equip de fred per a la conservació dels aliments durant el transport d'aquests. En el cas d'adequació d'elements de transport ja en poder de l'empresa i que es doten d'equip de fred, el percentatge de suport serà fins el 20% amb el límit de 500.000 pessetes.  
3. Foment de l'associacionisme.  
a) Suport de fins el 20% dels recursos invertits per l'empresa comercial, per a la seua participació o l'accés a la forma associativa, independentment de la seua forma jurídica, amb un límit d'1.000.000 de pessetes per establiment.  
b) Subvenció de fins el 20% de la inversió en immobilitzat necessària, en l'establiment comercial per a adequar-se a les condicions establertes per la forma associativa, sense superar la quantitat d'1.500.000 pessetes per establiment i comerciant preexistent.  
En aquest cas, es considerarà inversió necessària aquella que determine la forma associada mitjançant l'aportació del document general que especifique les condicions i normes concretes que han de complir els nous associats en la imatge i gestió de l'establiment.  
4. Foment de la millora de l'equipament i la gestió dels establiments existents mitjançant la introducció de tecnologia informàtica.  
Per a actuacions relatives a la introducció de tecnologia informàtica es podran concedir subvencions de fins el 25%, amb un límit de 500.000 pessetes per establiment i comerciant preexistent, del cost de l'equipament tecnològic (exclosos programes i aplicacions) que implique, almenys, la informatització de la gestió comercial i un control i seguiment del producte que es comercialitze. En tot cas l'esmentat equipament haurà de quedar ubicat en l'establiment comercial o en elements fixos vinculats a aquest, com ara unitats de transport, i no seran susceptibles de suport per tant els equips mòbils si no compleixen el requisit anterior.  
5. Tecnificació de magatzems i establiments majoristes.  
Per a la tecnificació (mitjançant la introducció de noves tecnologies i aplicacions) de magatzems i establiments majoristes, es podran concedir suports de fins el 20% de la inversió que s'ha de realitzar sempre que representen una substancial millora en la logística i/o informació de l'empresa. A l'efecte del que es regula en aquest punt es considerarà inversió els estudis previs que pogueren realitzar-se per a determinar les inversions i accions que es desenvolupen. La subvenció no superarà la quantitat de 5.000.000 de pessetes per empresa.  
6. Modernització i adequació dels establiments comercials que desenvolupen la seua activitat econòmica en una unitat agrupada físicament.  
Per a la modernització i l'adequació dels establiments comercials que desenvolupen la seua activitat econòmica en una unitat agrupada físicament es podran concedir:  
a) Subvencions de fins el 20% del cost sostingut per cadascun dels comerços establerts en la unitat física (mercat, galeria comercial...) en l'adequació del seu establiment, o els espais comuns de l'esmentada unitat, a un projecte global de reforma, modernització, equipament i/o modificació d'imatge de l'esmentat entorn físic. La subvenció que s'ha de concedir no podrà superar la quantitat d'1.500.000 pessetes per establiment.  
b) Per a la implantació, modernització, o transformació del punt de venda, ubicat en unitats de comerç minorista agrupat físicament i bàsicament alimentari, es podran concedir ajudes de fins el 20% amb un límit d'1.000.000 de pessetes. En aquest cas es valorarà la introducció de millores tecnològiques.  
Si a més comporta notable ampliació de la superfície de vendes, en la mateixa unitat física, la subvenció podrà augmentar fins el 25%, amb un límit d'1.500.000 pessetes.  
7. Foment del relleu generacional.  
Per al foment del relleu generacional en el comerç es podran concedir subvencions de fins el 25% de la inversió que s'efectue, per part del nou titular, en l'establiment per a actualitzar la seua gestió i imatge a les tècniques i tendències actuals. Per a accedir a aquestes ajudes el comerç haurà de tenir un mínim de deu anys d'antiguitat amb l'anterior titular, i aquest tindrà, almenys, 55 anys d'edat, i el nou titular menys de 35 anys (en el moment en què es formalitze el relleu), i aquest haurà d'aportar un projecte que incloga les millores que cal introduir-hi pel que fa a infraestructura, imatge i gestió.  
La subvenció que s'ha de concedir no podrà superar la quantitat de 3.000.000 de pessetes per establiment.  
Per a la determinació del percentatge susceptible de suport en cada cas es valorarà:  
- Adequació del projecte a les tendències actuals del comerç i del consumidor i/o usuari.  
- Experiència i/o formació demostrada.  
- Vinculació existent entre el sol·licitant i el titular actual.  
En tot cas el relleu en la titularitat es podrà haver realitzat amb una anterioritat no superior a un any des de la data de presentació de la sol·licitud.  
8. Foment del desenvolupament d'implantació de plans de qualitat aplicats a les empreses comercials.  
Es podran concedir suports de fins el 25% de les despeses d'elaboració de plans de reforma i modernització i inversions que impliquen la implantació d'accions en aspectes organitzatius i funcionals que milloren el funcionament i els serveis de l'empresa. La subvenció màxima que es concedirà per empresa preexistent serà de 2.500.000 pessetes si comporta inversió i de 500.000 pessetes si únicament es tracta d'estudis de diagnosi.  
9. Foment d'estructures interempresarials.  
9.1 Per a fomentar les estructures interempresarials podran concedir-se suports de fins el 25% de la despesa que s'ha d'efectuar, sempre que almenys 3 empreses del sector comercial promoguen la realització de:  
a) Estudis d'implantació o desenvolupament d'estructures interempresarials.  
b) Estudis d'implantació de xarxes de franquícia.  
c) Costos de creació o desenvolupament d'aplicacions informàtiques que permeten el desenvolupament d'una gestió comercial integrada.  
d) Inversions derivades de les accions anteriors.  
El suport es concedirà proporcionalment a l'aportació al projecte de cadascuna de les empreses i en tot cas el total no serà superior a 1.500.000 pessetes per als supòsits a), b) i c) i 3.000.000 de pessetes si a més inclou el supòsit d).  
9.2 Per a fomentar la creació i el desenvolupament de xarxes de franquícia, podran concedir-se suports a les empreses franquiciadores de fins el 20% de la inversió o despesa que s'haja d'efectuar en les següents accions:  
a) Estudi que determine la viabilitat i les característiques de la franquícia (manual del franquiciat, identitat corporativa, etc.).  
b) Inversions que haurà de realitzar el franquiciador per a la millora dels serveis i de la logística.  
c) Implantació de les tres primeres tendes pilot a la Comunitat Valenciana.  
d) Despeses derivades de la promoció de la franquícia.  
El límit màxim d'aquestes ajudes serà de 500.000 pessetes per a les accions previstes en el punt a); de 2.500.000 pessetes per a les previstes en el punt b); de 3.000.000 de pessetes per a les previstes en el punt c); i d'1.000.000 de pessetes per a les previstes en el punt d).  
10. Millora de la dotació comercial en municipis de menys de 3.000 habitants.  
Per a la implantació d'establiments de comerços minoristes bàsicament alimentaris, sempre que es tracte de comerç associat o integrat, i en poblacions de menys de 3.000 habitants, de dret, podran concedir-se suports de fins el 25% de la inversió que s'ha d'efectuar amb el límit d'1.500.000 pessetes per establiment.  
En tot cas, no es podrà concedir més d'una subvenció de les regulades en aquest article per a les diferents partides del pressupost d'inversió que es presente, i serà la inversió proposada i susceptible de suport no inferior a 1.000.000 de pessetes excepte per a les ajudes previstes en els punts 3 a) i 4 i els estudis previstos en els punts 8 i 9 d'aquest article.  
Així mateix, no es considerarà susceptible de suport la inversió consistent en l'adquisició de terrenys o locals comercials.  
TÍTOL IV  
Suport a la cooperació i integració comercial  
Article 26. Objecte   
Les ajudes regulades en aquest títol tenen com a objecte potenciar els acords de cooperació, tant a nivell empresarial, fomentant l'agrupació de les entitats de comerç a fi que adquirisquen la dimensió suficient per a la prestació de serveis, com entre l'administració local i autonòmica a l'efecte de potenciar les actuacions que permeten modernitzar les estructures comercials de cada localitat.  
CAPÍTOL I  
Corporacions locals  
Article 27. Objecte i beneficiaris  
Podran accedir a aquestes ajudes les entitats locals i les empreses de titularitat municipal o mixta que promoguen projectes que tinguen per objecte:  
a) La prestació de serveis al sector comercial.  
b) La coordinació de les actuacions de promoció del comerç local.  
c) El disseny de plans comercials específics per a cada localitat.  
Article 28. Modalitats i quantia d'ajudes   
Les ajudes podran consistir en:  
a) Subvenció de fins el 70% del cost efectiu per a la implantació i el manteniment de l'estructura tecnicooperativa d'Agències per al Foment d'Iniciatives Comercials (AFIC).  
b) Subvenció de fins el 50% per a la realització, per part de les esmentades unitats administratives, d'aquelles accions que tinguen com a objectiu la consecució dels fins previstos en l'article anterior. A pesar de l'anterior, aquestes subvencions podran arribar al 100% del cost efectiu quan es tracte d'accions de caràcter col·lectiu que afecten un nombre significatiu de les agències.  
c) Subvenció que podrà arribar al 100% del cost efectiu per a equipament en soft i/o hardware que comporte una millora en la gestió i prestació de serveis, com també que faça possible la connexió en xarxa de les esmentades agències, tant entre si com amb altres organismes o centres de gestió directament relacionats amb el sector de la distribució comercial.  
Article 29. Presentació de sol·licituds i termini  
1. Les sol·licituds per a l'obtenció de les ajudes a què es refereix aquest capítol es presentaran acompanyades, a més de l'establerta amb caràcter general, de la documentació següent que s'escaiga:  
a) Certificat de l'acord de l'òrgan facultat per a això on s'expresse la voluntat de sol·licitar la subvenció.  
b) Declaració de les fonts de finançament.   
2. El termini de presentació de sol·licituds serà el comprés entre l'endemà de la publicació d'aquesta ordre en el Diari Oficial de la Generalitat Valenciana i el 31 de març de 1997.  
CAPÍTOL II  
Entitats de comerç  
Article 30. Objecte i beneficiaris  
Podran accedir a aquestes ajudes les federacions i/o agrupacions d'associacions o de gremis que promoguen la prestació, als seus associats, d'aquells serveis que redunden positivament en la seua posició competitiva i que comporten per a aquests un valor afegit.  
Article 31. Modalitats d'ajuda  
1. Les ajudes es destinaran a:  
a) Implantació i manteniment d'estructures tecnicooperatives que facen possible, des d'un punt de vista de gestió gerencial, l'accés, per part de les associacions i dels comerciants a títol individual, a activitats formatives, d'assessoria tècnica i gestió majorista de serveis.  
b) Realització de projectes que creen serveis comuns, organitzen grups de compra o que procuren la millora de la gestió dels associats.  
c) Campanyes de promoció per a la introducció i difusió de nous serveis.  
d) Campanyes genèriques de publicitat que tinguen com a objectiu la promoció i/o l'animació comercial tant des d'un punt de vista zonal com sectorial.  
2. Les ajudes per a un mateix projecte seran percentualment decreixents i no podran superar els 5 anys, no en generaran cap dret a l'obtenció en anys posteriors, i n'estarà condicionada la percepció al compliment dels objectius a què fa referència l'article anterior i als crèdits assignats per a aquesta finalitat.  
Article 32. Quantia de les ajudes  
a) Subvenció de fins el 75% del cost efectiu per a la implantació i el manteniment de l'estructura tecnicooperativa dels gabinets o gerències tècniques, com també per als costos de lloguer de les seus, amb un límit de 500.000 pessetes per a aquest últim concepte per entitat i any.   
b) Subvenció que podrà arribar al 50% del cost efectiu per a la contractació de serveis externs, sempre que aquests no puguen ser assumits per aquestes entitats i que recullen algun o tots els aspectes reflectits en els apartats b) i c) de l'article anterior, amb un límit de 2.000.000 de pessetes per entitat i any.  
c) Subvenció de fins el 90% del cost efectiu per a equipament en soft i/o hardware que comporte una millora en la gestió i prestació de serveis, com també que faça possible la connexió en xarxa de les esmentades unitats, tant entre si com amb altres organismes o centres de gestió directament relacionats amb el sector de la distribució comercial.  
d) Subvencions de fins el 50% per a la realització de campanyes de publicitat per a aquests col·lectius. Aquest percentatge podrà superar-se d'acord amb la repercussió territorial o sectorial.  
Article 33. Criteris d'avaluació  
Per a la concessió de les ajudes sol·licitades i, si s'escau, per a la determinació de la quantia, es valorarà, entre d'altres, els següents aspectes:  
a) La repercussió del projecte en la modernització del sector comercial.  
b) El grau d'implantació territorial i/o sectorial.  
c) El nombre d'associacions i/o gremis afiliats, com també el nombre de comerciants associats a cadascun.  
d) Les activitats realitzades durant l'últim exercici.  
e) El programa d'activitats presentat per a l'exercici actual.  
f) El grau d'autofinançament tenint en compte les quotes percebudes i els serveis cobrats.  
Article 34. Presentació de sol·licituds i termini  
1. Les sol·licituds per a l'obtenció de les ajudes a què es refereix aquest capítol es presentaran acompanyades, a més de l'establerta amb caràcter general, de la documentació següent que s'escaiga:  
a) Memòria d'activitats de l'any anterior.  
b) Compte de resultats de l'exercici anterior, segons els criteris del Pla Comptable corresponent.  
c) Certificat del secretari on conste, amb data del 31 de desembre, el nombre d'associacions i/o gremis associats, i una relació actualitzada d'afiliats a cadascuna de les associacions i/o gremis en aquesta mateixa data.  
d) Certificat del secretari de les quotes recaptades en l'últim exercici.  
e) Relació del personal contractat com també memòria de les funcions realitzades per aquests i dels mitjans tècnics de què disposen, el 31 de desembre de l'any anterior.  
2. El termini de presentació de sol·licituds serà el comprés entre l'endemà de la publicació d'aquesta ordre en el Diari Oficial de la Generalitat Valenciana i el 31 de març de 1997.  
CAPÍTOL III  
Agrupacions de comerciants  
Article 35. Objecte i beneficiaris  
Podran accedir a aquestes ajudes les agrupacions d'empreses comercials en les diferents formes de comerç associat i integrat, amb independència de la forma jurídica que adopten, sempre que tinguen l'habilitació legal necessària i promoguen:   
a) La realització de projectes de caràcter anual que tinguen com a objectiu la promoció del comerç associat.  
b) El manteniment d'un servei d'assessorament tècnic comercial.  
Article 36. Modalitats i quanties d'ajudes  
1. Les ajudes podran consistir en:   
a) Subvencions decreixents durant tres anys; es podrà arribar fins el 70% del cost efectiu durant el primer any per al manteniment d'un servei d'assessorament tècnic comercial. Per al període restant, les ajudes podran arribar com a màxim al 50% durant el segon any i al 30% el tercer any.  
b) Subvencions de fins el 50% per a la realització de projectes de promoció i/o animació comercial.  
2. L'obtenció d'aquestes ajudes durant un exercici no generarà cap dret a l'obtenció d'aquestes en anys posteriors i la seua percepció estarà condicionada al compliment dels objectius a què fa referència l'article anterior i als crèdits assignats per a aquesta finalitat.  
Article 37. Criteris d'avaluació  
Per a la concessió de l'ajuda i, si s'escau, la determinació de la quantia es consideraran, entre d'altres aspectes:  
- La incidència del projecte en la modernització del sector.  
- La incidència territorial i/o sectorial d'aquest.  
- La trajectòria de l'entitat sol·licitant en convocatòries anteriors.  
- La inclusió de l'activitat dins d'un pla estratègic d'actuació.  
- El grau d'implantació de l'associació.  
Article 38. Presentació de sol·licitud i termini  
El termini de presentació de sol·licituds serà el comprés entre l'endemà de la publicació d'aquesta ordre en el Diari Oficial de la Generalitat Valenciana i el 31 de març de 1997.  
TÍTOL V  
Ajudes en matèria de promoció comercial  
Article 39. Objecte  
Les ajudes establertes en aquest títol tenen per objecte afavorir la promoció i comercialització dels productes valencians, com també contribuir a la realització d'accions que permeten incrementar i consolidar la presència d'aquests als principals mercats i millorar el nivell de competitivitat de les empreses de la Comunitat Valenciana.  
CAPÍTOL I  
Suport a la promoció de fires comercials oficials   
de la Comunitat Valenciana  
Article 40. Beneficiaris  
Podran acollir-se a les ajudes previstes en aquest capítol les institucions firals de la Comunitat Valenciana, les cambres oficials de comerç, indústria i navegació de la Comunitat Valenciana, els ajuntaments i altres entitats que organitzen fires comercials oficialment reconegudes.  
Article 41. Modalitats d'ajuda  
Les ajudes es destinaran a atendre les despeses derivades de les accions de promoció del certamen o la manifestació firal, com ara publicitat en mitjans de comunicació, material de promoció, captació i bossa de viatge per a visitant i expositors, edició de catàlegs, organització d'actes de presentació de la fira i altres despeses de promoció del certamen.  
Article 42. Criteris d'avaluació  
Per a la concessió de les ajudes i, si s'escau, per a la determinació de la quantia es considerarà, entre d'altres aspectes:  
- El tipus d'acció.  
- La seua incidència sectorial i territorial.  
- L'evolució de la manifestació firal.  
- L'esforç de promoció realitzat en anteriors edicions.  
Article 43. Quantia de les ajudes  
Les ajudes per a les accions previstes en l'article 41 d'aquesta ordre, no podran excedir el 75% del cost del projecte.  
Article 44. Presentació de sol·licituds i termini  
El termini de presentació de sol·licituds serà el comprés entre l'endemà de la publicació d'aquesta ordre en el Diari Oficial de la Generalitat Valenciana i el 31 de març de 1997.  
CAPÍTOL II  
Suport a la realització d'accions de promoció i   
de comercialització exterior dels productes valencians  
SECCIÓ PRIMERA  
Desenvolupades per cambres de comerç de la Comunitat   
Valenciana, institucions i associacions empresarials  
Article 45. Objecte i beneficiaris  
1. Podran acollir-se a les ajudes previstes en aquest capítol les cambres de comerç de la Comunitat Valenciana, institucions i associacions empresarials que realitzen alguna de les següents accions:  
A) Presentació agrupada de l'oferta valenciana en fires internacionals que a criteri de la Direcció General de Comerç es consideren prioritàries.  
Podran tenir la consideració de despeses subvencionables les relatives a:  
- Contractació d'espai, decoració i modulació de l'estand.  
- Transport de mostres.  
- Publicitat, relacions públiques i material de promoció que tinga relació directa amb la participació en la fira.  
- Desplaçament i allotjament del coordinador de la participació agrupada (bossa de viatge).  
B) Missions comercials l'objectiu de les quals siga l'obertura de nous mercats o la consolidació dels ja existents.  
C) Viatges de prospecció que tinguen per objecte la investigació d'un mercat per a un producte o sector de producció.  
D) Missions inverses l'objectiu de les quals siga l'atracció de compradors o prescriptors foranis, potencials demandants directes de productes de la Comunitat Valenciana, com també d'aquells professionals que per la seua activitat puguen influir en la seua comercialització.  
Podran tenir la consideració de despeses subvencionables en les acciones B), C) i D) les relatives al desplaçament i allotjament del coordinador de la missió i/o viatge de prospecció i els de cada participant (bossa de viatge).  
E) Assessorament tècnic en comerç exterior, a fi de dotar de personal especialitzat amb titulació adequada les associacions empresarials i altres entitats per a prestar assessorament a les empreses associades, com també gestionar i coordinar actuacions col·lectives de promoció comercial i de dinamització sectorial.  
La convocatòria de la contrastació haurà d'anunciar-se en dos diaris de gran circulació de la província del domicili de l'entitat i es concedirà un termini de quinze dies per a la presentació de sol·licituds.  
En el procés de selecció podrà intervenir, amb veu però sense vot, un representant de la Direcció General de Comerç de la Conselleria d'Indústria i Comerç.  
La contractació de la persona seleccionada requerirà l'acord majoritari de l'òrgan col·legiat rector de l'entitat.  
Tindran la condició de despeses subvencionables les degudes al cost empresarial de les retribucions i de la Seguretat Social de la persona contractada, amb un màxim d'ajuda anual de 3.000.000 de pessetes.  
F) Confecció de catàlegs o repertoris sectorials destinats primordialment al mercat exterior, i s'haurà d'editar almenys en dos idiomes, un d'ells diferent de les llengües oficials espanyoles.  
Quan l'entitat promotora siga una associació de caràcter nacional i en el catàleg o repertori es troben incorporades empreses no domiciliades a la Comunitat Valenciana, la subvenció es reduirà proporcionalment a la part del cost del catàleg o repertori imputable a les empreses valencianes.  
Podran tenir la consideració de despeses subvencionables les relatives a:  
- Disseny i confecció del catàleg o repertori que incloga els honoraris professionals.  
- Edició i impressió del catàleg o repertori.  
G) Organització de conferències, seminaris, jornades, taules rodones i les altres accions informatives que tinguen com a objectiu aspectes relacionats amb el comerç exterior de rellevant interès per als sectors productius de la Comunitat Valenciana.  
Podran tenir la consideració de despeses subvencionables aquelles que ocasionen l'organització i la realització de les accions informatives, com ara honoraris, material didàctic, publicitat, entre d'altres.  
H) Activitats que fomenten la creació i potenciació de consorcis d'exportació.  
Podran tenir la consideració de despeses subvencionables, tant les despeses de personal especialitzat com les derivades de la contractació d'empreses consultores o de serveis per a aquesta finalitat.  
I) Altres activitats diferents de les ja previstes o altres despeses que malgrat no estar recollides en els apartats anteriors, a criteri de la Direcció General de Comerç, incidisquen en la promoció comercial dels productes valencians.  
2. Les ajudes per a les accions previstes en l'apartat anterior seran compatibles amb les destinades a les mateixes activitats procedents de qualsevol altre organisme públic, sempre que el total de les ajudes rebudes no supere el 75% del cost de l'activitat; en aquest cas la subvenció quedarà reduïda en l'excés. No obstant això, i amb caràcter excepcional, aquest límit podrà ampliar-se fins cobrir l'import total del cost de l'activitat.  
Article 46. Criteris d'avaluació i quantia de les ajudes   
1. Per a la concessió de l'ajuda i, si s'escau, per a la determinació de la quantia es tindrà en compte, entre d'altres aspectes, el tipus d'acció, la incidència del projecte en la millora de la promoció i comercialització dels productes valencians, la presència del sector de què es tracte al territori de la Comunitat Valenciana i l'obertura o consolidació dels mercats exteriors, com també la inclusió de l'acció en un Programa Anual de Promoció, i si s'escau, l' informe de l'IVEX.  
2. Les ajudes concedides per la Conselleria d'Indústria i Comerç per a les accions previstes en aquesta secció no podran superar el 75% del cost total de l'acció programada.  
Article 47. Presentació de sol·licituds i termini  
El termini de presentació de sol·licituds serà el comprés entre l'endemà de la publicació d'aquesta ordre en el Diari Oficial de la Generalitat Valenciana i el 31 de març de 1997.  
SECCIÓ SEGONA  
Desenvolupades per part de les petites i mitjanes empreses (Pime) i els consorcis d'exportació   
de la Comunitat Valenciana  
Article 48. Beneficiaris  
Podran acollir-se a les ajudes previstes en aquest capítol:  
1. Petites i mitjanes empreses (Pime) establertes a la Comunitat Valenciana que complisquen els requisits establerts en l'article 20 d'aquesta ordre.  
2. Consorcis d'exportació de Pime amb personalitat jurídica independent de la dels seus membres i amb domicili social a la Comunitat Valenciana. El nombre de Pime integrades en el consorci serà com a mínim de tres.  
Article 49. Modalitats d'ajuda  
1. Seran subvencionables les accions de promoció portades a terme per Pime i consorcis d'exportació que s'indiquen a continuació:  
A) Participació agrupada en fires o certàmens comercials internacionals que a criteri de la Direcció General de Comerç es consideren prioritaris a nivell sectorial.  
Podran tenir la consideració de despeses subvencionables les relatives a:  
- Contractació d'espai, decoració i modulació de l'estand.  
- Transport de mostres.  
- Publicitat, relacions públiques i material de promoció que tinga relació directa amb la participació en la fira.  
- Desplaçament i allotjament del representant del consorci que coordine la participació agrupada (bossa de viatge).  
B) Participació en missions comercials organitzades per cambres de comerç, institucions i associacions empresarials l'objectiu de les quals siga l'obertura de nous mercats o la consolidació dels ja existents.  
Podran tenir la consideració de despeses subvencionables les relatives al desplaçament i allotjament d'un representant de l'empresa o el consorci (borsa de viatge).  
C) Participació individual en fires o certàmens comercials en l'exterior que a criteri de la Direcció General de Comerç revestisquen d'importància estratègica sectorial per a l'obertura de nous mercats, sempre que en l'esmentada manifestació firal no hi haja pavelló oficial de l'Institut de Comerç Exterior (ICEX) i/o participació agrupada de l'oferta sectorial de la Comunitat Valenciana que ja haja sigut objecte d'ajuda.  
Podran tenir també la consideració de despeses subvencionables les relatives a la contractació d'espai, com també modulació i decoració d'aquest.  
2. Les ajudes podran consistir en subvencions directes o en suport a les operacions de crèdit que les empreses concerten per finançar accions de promoció, d'acord amb el convenis de col·laboració subscrits per la Conselleria d'Indústria i Comerç i les entitats financeres per a afavorir la comercialització exterior de les empreses valencianes.  
En els esmentats convenis de col·laboració es detallaran les condicions financeres per a cada tipus d'operació creditícia.  
3. Les ajudes pera les accions previstes en aquesta secció seran compatibles amb les destinades a les mateixes activitats procedents de qualsevol altre organisme públic, sempre que el total de les ajudes rebudes no supere el 75% del cost de l'activitat; en aquest cas la subvenció quedarà reduïda en l'excés.  
Article 50. Criteris d'avaluació i quantia de les ajudes   
1. Per a la concessió de l'ajuda i, si s'escau, per a la determinació de la quantia es prendrà en consideració, entre d'altres aspectes, la incidència del projecte en la millora de la promoció i comercialització dels productes valencians, la trajectòria exportadora o l'inici a l'exportació per part de l'empresa o el consorci, l'obertura o consolidació dels mercats exteriors, la inclusió de l'acció en un programa anual i, si s'escau, l'informe de l'IVEX.  
2. Les ajudes concedides per la Conselleria d'Indústria i Comerç per a les accions previstes en aquesta secció no podran excedir el 75% del cost total de l'acció programada.  
Article 51. Presentació de sol·licituds i termini  
El termini de presentació de sol·licituds serà el comprés entre l'endemà de la publicació d'aquesta ordre en el Diari Oficial de la Generalitat Valenciana i el 30 d'abril de 1997.  
DISPOSICIONS ADDICIONALS  
Primera  
Per a l'exercici de 1997, i de conformitat amb el que estableix la Llei 4/1996, de 30 de desembre, de Pressupostos de la Generalitat Valenciana, les ajudes previstes en aquesta ordre es finançaran, d'acord amb el crèdit pressupostari disponible per a cada finalitat, a càrrec de la secció, el programa, les línies i els imports globals que a continuació s'indiquen:  
Secció 11. Programa 622.10: Ordenació i Promoció Comercial.  
Línia 401. Codi 147. Import global: 363.731.366 pessetes.  
Línia 403. Codi 150. Import global: 117.782.417 pessetes.  
Línia 701. Codi 146. Import global: 881.961.522 de pessetes.  
Segona   
En el supòsit que els documents exigits que han d'acompanyar la sol·licitud de concessió d'ajudes ja estigueren en poder de qualsevol òrgan de l'administració actuant, el sol·licitant podrà acollir-se al que s'estableix en l'apartat f) de l'article 35 de la Llei 30/1992, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o la dependència en què es presentaren o, si s'escau, s'emeteren i sempre que no hagen transcorregut més de cinc anys des de l'acabament del procediment al qual corresponguen.  
En els supòsits d'impossibilitat material d'obtenir el document, l'òrgan competent podrà demanar al sol·licitant la seua presentació o, si no és possible, l'acreditació per uns altres mitjans dels requisits a què es refereix el document.  
DISPOSICIONS FINALS  
Primera  
Es faculta la Direcció General de Comerç perquè dicte les resolucions necessàries per al desplegament, l'eficàcia i l'execució d'aquesta ordre.  
Segona  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
València, 24 de gener de 1997  
El conseller d'Indústria i Comerç,  
DIEGO SUCH PÉREZ  
ANNEX I  
A) Venda a l'engròs o al detall de:  
- Productes d'alimentació i begudes (sense consum en el mateix establiment).  
- Productes tèxtils, confecció, calçat i complements.  
- Productes de perfumeria, drogueria i químics.  
- Articles per a l'equipament, manteniment i funcionament de la llar.  
- Vehicles automòbils, motocicletes, bicicletes i accessoris.  
- Altre comerç:  
- Equipament d'oficina.  
- Maquinària i ferreteria.  
- Aparells i instruments mèdics, ortopèdics, òptics i fotogràfics.  
- Llibreria, papereria, objectes d'escriptori, premsa i revistes.  
- Joieria, rellotgeria, argenteria i bijuteria.  
- Joguines i articles d'esport.  
- Llavors, adobs, flors, plantes, animals petits i complements.  
- Basar i articles de regal.  
B) Serveis personals:  
- Tintoreries i bugaderies.